Vogue

Vogue, zināms arī kā American Vogue, ir ikmēneša modes žurnāls, kas atspoguļo jaunākās modes un stila tendences,https://lv.uniproyecta.com/kas-ir-modes-tendence/ tostarp augsto modi, estētiku, kultūru, dzīvesveidu un jaunāko informāciju par modes skatēm. Vogue, kura galvenais birojs atrodas One World Trade Center ēkā Manhatanas finanšu rajonā, dibināts 1892. gadā kā nedēļas avīze, bet pēc kāda laika kļuva par ikmēneša žurnālu. Kopš dibināšanas Vogue publicējis rakstus par daudziem aktieriem, mūziķiem, modelēm, sportistiem un citām slavenām personībām.

Ilgus gadus žurnālu vadīja galvenā redaktore Anna Vintūra. Pēc 37 gadu darba žurnāla vadītāja par jauno redaktori pasludināja Hloju Mallu, kura pārņēma redakcionālās satura vadītājas amatu, bet Anna Vintūra saglabā savu lomu, pārraugot Vogue un citus Condé Nast izdevumus un tirdzniecības vietas.

Vogue ir arī daudz starptautisko izdevumu. Pirmais starptautiskais Vogue žurnāla izdevums bija britu Vogue 1916. gadā. Viens no atzītākajiem starptautiskajiem izdevumiem ir Vogue Italia. Uz doto brīdi kopumā ir 28 starptautiskie izdevumi. Vienpadsmit no šiem izdevumiem publicē Condé Nast. Pārējos sešpadsmit izdevumus publicē ar Vogue licensi.

 Vēsture 

 1892-1909: pirmsākumi 
Amerikāņu uzņēmējs Arturs Boldvins Tērnurs (1856—1906) žurnālu Vogue dibināja kā nedēļas avīzi, kuras mītne atradās Ņujorkā un kuru sponsorēja Kristofers Raits. Pirmais numurs izdots 1892. gada 17. decembrī.

 1909-1920: Condé Nast 
Kondē Montroze Nasts Vogue iegādājās 1909. gadā. Viņš pakāpeniski attīstīja izdevuma raksturu. Nasts to pārveidoja par sieviešu žurnālu un 1910. gados sāka izdot Vogue ārzemēs. Tika paaugstināta arī tā cena. Žurnāla izdevumu skaits un peļņa Nasta vadībā ievērojami pieauga. Tas turpināja orientēties uz augstākās klases auditoriju un paplašināja savu darbību, sākot rakstīt par kāzām. Kad Pirmā pasaules kara dēļ piegādes Eiropā kļuva neiespējamas, drukāšana Eiropas tirgum sākās Anglijā, kas vēlāk attīstījās par atsevišķiem nacionālajiem izdevumiem. Lēmums drukāt Anglijā izrādījās veiksmīgs, un Nasts 1920. gadā izdeva pirmo franču Vogue numuru.

 1988-2025: Annas Vintūras periods 
1988. gada jūlijā, kad Vogue zaudēja lasītāju un reklāmas tirgu konkurentu izdevumam Elle, Annu Vintūru iecēla par galveno redaktori. Anna pazīstama ar savu firmas zīmi — īsu matu griezumu un saulesbrillēm. Pēc amata iegūšanas Vintūra mēģināja atdzīvināt zīmolu, padarot to jauneklīgāku un pieejamāku sabiedrībai; viņa virzīja uzmanību uz jaunām un pieejamām modes koncepcijām plašākai auditorijai. Vintūras ietekme uz žurnālu ļāva darbiniekiem atklāt jaunas tendences, ko plašāka auditorija varētu atļauties. Visu savu valdīšanas laiku Vogue Anna Vintūra sasniedza visus savus uzstādītos mērķus atdzīvināt un uzlabot žurnālu.

 Starptautiskie izdevumi 

 British Vogue
 Vogue Arabia
 Vogue Hong Kong
 Vogue Deutsch
 Vogue Spain
 Vogue France
 Vogue India
 Vogue Italia
 Vogue Japan
 Vogue México
 Vogue Taiwan

 Met Gala 
Met Gala pasākums, oficiāli saukts par Costume Institute Benefit ir ikgadējs augstās modes labdarības festivāls, kuru rīko Metropolitēna mākslas muzeja Kostīmu institūtā Ņujorkā, Amerikas Savienotajās Valstīs. Met Gala pasākumu uzskata par pasaulē prestižāko un izsmalcinātāko gada modes pasākumu. Dalībniekiem tiek dota iespēja izpausties ar modes palīdzību, bieži vien radot komplicētus un plaši publicētus tērpus, kas iedvesmoti no vakara tēmas un plašāka kultūras konteksta. Šis pasākums tiek reklamēts žurnālā Vogue. Pasākums zināms arī kā "modes lielākā nakts", kur augstā mode tiekas ar vēsturi, lai radītu neaizmirstamu kultūras mirkli — "visas mākslas vārdā".

 Viesi 
Ielūgumi uz šo pasākumu ir ļoti pieprasīti un ekskluzīvi, un ne visiem pieejami. Ielūgumus nosūta žurnāla galvenā redaktore personīgi pārraugot viesu sarakstu. Uz šo ikgadējo pasākumu, kuru organizē Vogue, uzaicina personības, kuras uzskata par kultūras kontekstā nozīmīgām, kā arī mūsdienu sabiedrības dažādu profesionālo sfēru pārstāvjus, kuri saistīti ar, piemēram, modes, kino, televīzijas, mūzikas, teātra, biznesa, sporta, tehnoloģiju, sociālo mediju un politikas jomām. Protams, tās nav visas pārstāvētās jomas.

 Norises laiks un vieta 
Met Gala notiek katru gadu maija pirmajā pirmdienā un iezīmē Kostīmu institūta ikgadējās modes izstādes atklāšanu, kas notiek Augšīstsaidā.

 Atsauces 

Kategorija:ASV izdoti žurnāli
Kategorija:Sieviešu žurnāli